এ যেন আরেক সলমন খান। মদ্যপান করে বেপরোয়া গাড়ি চালিয়ে মানুষ চাপা দেওয়ার অভিযোগ উঠল। এবার অভিযোগের তির রাজস্থানের এক স্থানীয় বিজেপি নেতার ছেলের দিকে। ঘটনাটি ঘটে জয়পুরে। অভিযুক্ত গাড়িচালকের নাম ভরত ভূষণ মীনা। বয়স পঁয়ত্রিশ বছর। প্রবল মদ্যপান করে গাড়ি চালাচ্ছিলেন তিনি। তাঁর রক্তে অ্যালকোহলের মাত্রা বৈধসীমার থেকে ন’গুণ বেশি ছিল বলে জানিয়েছে পুলিশ। ভারত এবং তাঁর বন্ধুরা সকলেই মদ্যপ অবস্থায় ছিলেন গাড়িটিতে। রিপোর্ট জানায়, প্রথমে গাড়িটি ধাক্কা মারে গান্ধীনগর স্টেশনের কাছে উড়ালপুলের তলার ফুটপাথে। চালক গাড়ির গতি সেই সময় বাড়িয়ে দিয়ে পালানোর চেষ্টা করলে তাঁর গাড়ির চাকা পিষে দিয়ে যায় চারজন ঘুমন্ত শ্রমিকের দেহ। খুনের চেষ্টা এবং মদ্যপ অবস্থায় বেপরোয়াভাবে গাড়ি চালানোর অভিযোগ দায়ের করেছে পুলিশ ভরত ভূষণ মীনার বিরুদ্ধে। ঘাতক এসইউভি গাড়িটির বৈধ মালিক ভরত ভূষণ মীনার বাবা স্থানীয় বিজেপি বদ্রি নারায়ণ মীনা।